钦定古今图书集成/明伦汇编/氏族典/第625卷 > 拓跋愿平
## 钦定古今图书集成/明伦汇编/氏族典/第625卷 > 拓跋愿平

按《魏书安定王传》：“燮弟愿平，清狂无行，高祖末，拜员
外郎。世宗初，迁给事中。悖恶日甚，杀人劫盗，公私咸
患。世宗以其戚近，未忍致之于法，乃免官，禁之别馆，
馆名愁思堂，冀其克念。世宗崩，愿平乃得出。灵太后
临朝，以其暴乱不悛，诏曰：‘愿平志行轻疏，每乖宪典，
可还于别馆，依前禁锢’。”久之，解禁还家，付师严加诲
奖。后拜通直散骑常侍、前将军。坐裸其妻王氏于其
男女之前，又彊奸妻妹于妻母之侧，御史中丞侯刚
案以“不道”，处死绞刑。会赦免，黜为员外常侍。孝昌中
卒。